31991R1026
L 106/2
JURNALUL OFÍCIAL AL UNIUNII EUROPENE
REGULAMENTUL (CEE) NR. 1026/91 AL CONSILIULUI
din 22 aprilie 1991
de modificare a Regulamentului (CEE) nr. 1208/81 de stabilire a grilei comunitare de clasificare a carcaselor de bovine adulte
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1358/80 al Consiliului din 5 iunie 1980 de stabilire, pentru campania de comercializare 1980/1981, a prețului de orientare și a prețului de intervenție pentru bovine adulte și privind stabilirea unei grile comunitare de clasificare a carcaselor de bovine adulte (1), în special articolul 4 alineatul (1),
având în vedere propunerea Comisiei,
întrucât Regulamentul (CEE) nr. 1208/81 (2) a stabilit grila comunitară de clasificare a carcaselor de bovine adulte;
întrucât, având în vedere progresele genetice rezultate din selecția bovinelor, este oportun să se adapteze grila comunitară de clasificare a carcaselor de bovine adulte pentru a lua în considerare existența animalelor de tip culard; întrucât în acest scop, ar trebui să se prevadă introducerea facultativă a unei clase de conformație superioare claselor existente,
ADOPTĂ PREZENTUL REGULAMENT:
Articolul 1
Regulamentul (CEE) nr. 1208/81 se modifică după cum urmează:
1.
Articolul 3 se înlocuiește cu următorul text:
„Articolul 3
(1) Carcasele de bovine adulte se împart în următoarele categorii:
A.
carcase de masculi tineri necastrați cu vârsta mai mică de doi ani;
B.
carcase ale altor masculi necastrați;
C.
carcase de masculi castrați;
D.
carcase de femele care au fătat;
E.
carcase ale altor femele.
Fără a aduce atingere normelor aplicabile cu privire la intervenție, literele A, B, C, D și E sunt folosite pentru identificarea carcaselor de la 1 ianuarie 1992.
În conformitate cu procedura prevăzută la articolul 27 din Regulamentul (CEE) nr. 805/68 se stabilesc criterii care să permită diferențierea categoriilor de carcase.
(2) Clasificarea carcaselor bovinelor adulte se efectuează evaluând succesiv:
(a)
conformația;
(b)
grăsimea,
astfel cum au fost definite respectiv în anexele I și II.
Clasa de conformație specificată la litera S din anexa I poate fi utilizată de statele membre pentru a lua în considerare, prin introducerea facultativă a unei clase de conformație superioară claselor existente (de tip culard), caracteristicile sau evoluția prevăzută a unei anumite producții.
Statele membre care intenționează să utilizeze această posibilitate notifică Comisia și celelalte state membre cu privire la aceasta.
(3) Statele membre sunt autorizate să efectueze o subdivizare pentru fiecare dintre clasele prevăzute în anexele I și II până la maximum trei subpoziții.”
2.
Anexa I se înlocuiește cu anexa la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 22 aprilie 1991.